A touz ces qui verront ces presentes lettres, Jehans Ploiebant, garde de la prevosté de Paris, salut. Saichent tuit que, par devant Andreu de Saint-Denis et Guillaume, dit de Monte, clers juré, notaire estaubliz de part nostre signour le roy ou Chestelet de Paris, asques nous ajostons pleniere foy en ces caus et en grenour, especialment quant à ce de part nous et en leu de nous commiz et envoiez, furent en lour propres persones nobles homes mons. Hugues de Chalon, chevaliers, signour d’Arlay, d’une part, et Jehan de Chalon, son frere, d’autre part, enfanz jadis de noble baron, home de bon[e] memoire, mons. Jehan de Chalon, chevalier, jadix signour d’Arlay et de Naelle, don Dex ait l’arme, [qui] disrent et affermerent en bone verité, par lour soirement et par lour foy baillié es mains desdiz clers jurez, eus avoir fait et acordé ensamble, de l’assentement et dou consoil de lour afins et pruchains amis, l’acort, covenances et ordenances ci dessoz escriptes et devisées, en la maniere que s’ensuet: c’est asavoir que lidiz Jehans doit avoir, tenir et percevoir pour tout le droit que il a, peut et doit avoir, en quelque maniere et pour quelque cause que ce soit, ou puisse avoir, pour raison de son partaige de pere et de mere et pour raison de testament, le chestel et la chestellenie de Lile souz Monreal, avez toutes les apartenances, le chestel et la chestellenie de Viteaux et les apartenances, le chestel et les apartenances de la vile de Broyes, et toute la terre que noble dame madame Biatrix, contesse de La Marche et d’Angolesme, lour tante, tient, qui lour doit revenir par raison de succession. Et est à savoir que es chesteaux et viles dessus nommés et es apartenances d’yeaux, demoure et demorra à ladite dame le droit et la raison que ele y ha et tient, tant come elle vivra; et après le decès de ladite dame, toutes les choses dessusdites doivent revenir et estre doudit Jehan, senz partie doudit mons. Hugue. Et doit lidiz Jehans tenir en fié les choses dessusdites doudit mons. Hugue, son frere, ou une partie d’ycelles, se ensi est que il se puisse faire par raison et que il plaise adit mons. Hugue. Et est encores à savoir que les choses dessusdites doivent revenir adit mons. Hugue ou à ses hoirs, après le decès doudit Jehan. Et ne se puet lediz Jehans defaire des choses dessusdites en maniere que elles ne retornoient et reviegnent adit mons. Hugue ou à ses hoirs, sauz ce que lidiz Jehans en puisse amonner pour le remede de l’arme de luy, de l’acort et dou consentement doudit mons. Hugue. Et est encores à savoir que lidiz Jehans ne puet vendre les bois de la terre dessusdite ne des chestellenies, se n’estoit de la volonté et acort de ladite madame la contesse et doudit mons. Hugue; et lidiz messires Hugues ne puet vendre nul bois, se n’estoit de la volonté de ladite contesse, tant come il tanroit la terre en nom doudit Jehan, son frere. Et se ansi estoit que ladite dame deffailloit, lidiz messires Hugues ne porroit vendre nul bois, se n’estoit de l’assentement doudit Jehan. Et vout et acorda lidiz messires Hugues que lidiz Jehans tiegne touz les fiés dessusdit, excepté le fié Druyn de Monmayn. Et parmy les covenances dessusdites, lidiz Jehans ne doit riens paier des debtes de son pere et en demoure quittes, si come lesdites parties le confessarent par devant lesdiz clers jurez... En tesmoing desqueles choses, nous, à la relacion desdiz clers juré, avons mis en ces lettres le seal de la prevosté de Paris, l’an de grace mil CCC et quinze, le vanredi pruchain après la feste saint Luc, evangelistre.